SKRIFTLIG FORESPØRGSEL P-1748/00

af Marco Cappato (TDI) til Rådet

(5. juni 2000)

Om: Vurdering af gennemførelsen af den fælles aktion om bekæmpelse af menneskehandel og seksuel udnyttelse af børn

Den 24. februar 1997 vedtog Rådet en fælles aktion med henblik på forbedring af det retlige samarbejde om bekæmpelse af menneskehandel og seksuel udnyttelse af børn.

I denne fælles aktion opfordres medlemsstaterne til at foretage en indbyrdes tilnærmelse af deres nationale lovgivninger og til at revidere disse for at sikre, at seksuel udnyttelse eller seksuelt misbrug af børn og handel med børn med henblik på seksuel udnyttelse eller seksuelt misbrug af dem samt deltagelse i og forsøg på at begå sådanne handlinger betragtes som forbrydelser. Den fælles aktion indeholder tillige krav om, at straffene, i det mindste i grove tilfælde, kommer til at omfatte frihedsstraffe, der kan medføre udlevering, konfiskering af redskaberne for og udbyttet fra de strafbare handlinger og midlertidig eller definitiv lukning af etablissementer, der har været brugt til de strafbare handlinger. I den fælles aktion hedder det endvidere, at hver medlemsstat træffer de nødvendige foranstaltninger for at sikre, at der, ud over de almindelige tvangsmidler såsom ransagning og beslaglæggelse, er passende undersøgelsesbeføjelser og -teknikker, så man på effektiv vis kan undersøge og forfølge de mldr omhandlede strafbare handlinger. Medlemsstaterne anmodes om at træffe de nødvendige foranstaltninger for at sikre beskyttelse af vidner og passende bistand til ofrene og deres familier og om i videst muligt omfang [at samarbejde] på det retlige område om efterforskning og retsforfølgning i forbindelse med de mldr omhandlede strafbare handlinger ved hjælp af visse nærmere specificerede procedurer. I den fælles aktions afsnit IV, punkt B, hedder det, at Rådet inden udgangen af 1999 på grundlag af passende oplysninger vurderer, om medlemsstaterne har opfyldt deres forpligtelser ifølge denne fælles aktion.

Har Rådet opfyldt sin forpligtelse i henhold til den fælles aktion, som det selv har vedtaget? I hvilket omfang og med hvilke resultater har medlemsstaterne i bekræftende fald opfyldt ovenstående forpligtelser? Hvornår vil Rådet i benægtende fald foretage nævnte vurdering? Hvilke foranstaltninger agter Rådet i tilfælde af, at medlemsstaterne ikke har opfyldt kravene i den fælles aktion, at træffe for så vidt angår bekæmpelsen af handel med børn?

Svar

(28. september 2000)

Siden vedtagelsen af den fælles aktion af 24. februar 1997, som det ærede medlem henviser til, er der taget forskellige initiativer inden for Den Europæiske Union. Der kan især nævnes artikel 29 i traktaten om Den Europæiske Union, som ændret ved Amsterdam-traktaten, som specielt blandt de midler, der gør det muligt at skabe et område med frihed, sikkerhed og retfærdighed, nævner bekæmpelse af menneskehandel og overgreb mod børn. Det kan også nævnes, at der er givet Europol beføjelser på området børnepornografi(1).

Endelig vedtog Rådet den 29. maj 2000 en afgørelse om bekæmpelse af børnepornografi på Internettet på grundlag af et initiativ fra Republikken Østrig.

Artikel 6 i denne afgørelse, som Europa-Parlamentet er blevet hørt om, fastsætter, at Rådet skal undersøge, i hvilket omfang medlemsstaterne har opfyldt deres forpligtelser i medfør af fælles aktion 97/154/RIA af 24. februar 1997, og i hvilket omfang de foranstaltninger, der foreslås i denne afgørelse, har vist sig at være effektive. Denne undersøgelse vil blive foretaget i den nærmeste fremtid efter de regler, der er fastsat i afgørelsen. Rådet kan således endnu ikke foretage en vurdering af medlemsstaternes lovgivning i dette spørgsmål.

(1) Rådets afgørelse af 3. december 1999 (1999/C 26/05 EFT C 26 af 30.1.1999, s. 21).